จ่อส่งฟ้องศาล พ่อให้ลูก9ขวบ ซิ่งเก๋งบนถนน
ตำรวจสุราษฎร์ธานีตั้ง2 ข้อหาปล่อยลูกวัย 9 ขวบ ขับรถเก๋งบนถนนสาธารณะและส่งฟ้องศาลเด็ก
29 ต.ค. 2565

ตำรวจสุราษฎร์ธานีตั้ง2 ข้อหาปล่อยลูกวัย 9 ขวบ ขับรถเก๋งบนถนนสาธารณะและส่งฟ้องศาลเด็ก
ผู้ปกครองเด็กหญิิงวัย 9 ขวบ ชาว จ.สุราษฎร์ธานี ที่ปรากฎในคลิปขับขี่รถยนต์เก๋งบนท้องถนนสาธารณะ ได้เข้าพบตำรวจ สภ.เมืองสุราษฎร์ธานี หลังได้รับหมายเรียกจากตำรวจให้ไปรับทราบ 2 ข้อหาเพื่อเปรียบปรับกระทำผิดยินยอมให้ผู้ซึ่งไม่มีใบอนุญาตขับรถเปรียบเทียบปรับไม่เกิน 2,000 บาท
นอกจากนี้ ผู้ปกครองเด็กหญิงวัย 9 ขวบ จะถูกส่งฟ้องต่อศาลความผิดตามพระราชบัญญัติคุ้มครองเด็ก ส่งเสริมหรือยินยอมให้เด็กประพฤติตนไม่สมควรหรือน่าจะทำให้เด็กมีพฤติกรรมเสี่ยงต่อการกระทำผิด ต้องระวางโทษจำคุกไม่เกิน 3 เดือน หรือปรับไม่เกิน 3 หมื่นบาท หรือทั้งจำทั้งปรับ
ผู้ปกครองเด็กหญิง 9 ขวบ กล่าวว่า ต้องการขอโทษสังคมที่ปล่อยให้บุตรสาวขับรถด้วยความรู้เท่าไม่ถึงการณ์ ซึ่งสาเหตุที่ให้บุตรสาวขับรถก็เพราะเชื่อในความสามารถ เนื่องจากบุตรสาวชื่นชอบรถยนต์มาตั้งแต่เล็ก และมักขอเป็นผู้ถือพวงมาลัยเวลาตนขับรถไปไหนมาไหน
อย่างไรก็ตาม ทุกครั้งที่บุตรสาวขับรถเขานั่งไปด้วยเห็นมีความชำนาญมากขึ้นจึงให้ขับขี่บนถนน แต่ขณะนี้ได้ให้หยุดขับรถแล้วจนกว่าจะมีอายุครบตามกฎหมายกำหนด เหตุการณ์ครั้งนี้เป็นบทเรียนครั้งใหญ่ของชีวิต